ธนาคารพาณิชย์แห่ดึงไปรษณีย์หนุนเป็นตัวแทนสาขา
ไปรษณีย์ไทยเผยยอดธุรกรรมแบงก์กิ้งเอเย่นต์ท่วมท้น หลังแบงก์ใหญ่เข้ามาเป็นพันธมิตร แย้มกำลังเจรจากรุงไทย คาดลงนาม ก.พ.นี้ จับกลุ่มแม่ค้าออนไลน์
5 ก.พ. 2562

ไปรษณีย์ไทยเผยยอดธุรกรรมแบงก์กิ้งเอเย่นต์ท่วมท้น หลังแบงก์ใหญ่เข้ามาเป็นพันธมิตร แย้มกำลังเจรจากรุงไทย คาดลงนาม ก.พ.นี้ จับกลุ่มแม่ค้าออนไลน์
นางสมร เทิดธรรมพิบูล กรรมการผู้จัดการใหญ่ บริษัท ไปรษณีย์ ไทย หรือ ปณท เปิดเผยว่า ขณะนี้ ปณทเป็นตัวแทนของธนาคารในการให้บริการทางการเงิน (แบงก์กิ้งเอเย่นต์) ให้กับธนาคารหลายราย อาทิ ธนาคารทหารไทย ธนาคารยูโอบี (ไทย) และในปี 2561 ได้เพิ่มพันธมิตรในการเป็นแบงก์กิ้งเอเย่นต์แก่ธนาคารใหญ่ 2 ราย คือ ธนาคารกสิกรไทยและล่าสุดคือธนาคารไทยพาณิชย์ ที่ได้ลงนามไปเมื่อวันที่ 25 ธ.ค. 2561 ที่ผ่านมา และขณะนี้อยู่ระหว่างการเจรจาเป็นแบงก์กิ้งเอเย่นต์ให้ธนาคารกรุงไทยด้วย คาดว่า จะได้ข้อสรุปในเร็วๆ นี้
"ไปรษณีย์ไทยมีจุดแข็งจากเครือข่ายในภูมิภาคที่ใกล้ชิดกับประชาชน มีจุดให้บริการกว่า 900 แห่ง รองรับการเป็นตัวแทนให้บริการการเงินของธนาคาร โดยที่ธนาคารไม่ต้องเปิดสาขาใหม่" นางสมร กล่าว
ทั้งนี้ ตั้งแต่หลังจากที่ธนาคารพาณิชย์ขนาดใหญ่ได้แต่งตั้ง ปณท เป็นแบงก์กิ้งเอเย่นต์ ทำให้ธุรกรรมผ่านไปรษณีย์เพิ่มขึ้นเกินความคาดหมาย โดยเฉพาะธนาคารกสิกรไทยซึ่งมีบริการเคแบงก์เซอร์วิส ได้มีการลดค่าธรรมเนียมทำธุรกรรมจาก 20 บาท เหลือ 10 บาท สิ้นสุดสิ้นปี 2561 กระตุ้นยอดธุรกรรมได้มาก ส่วนจะขยายเวลาโปรโมชั่นดังกล่าวหรือไม่ยังไม่ได้มีการพูดคุยกัน
อย่างไรก็ตาม ขณะนี้ ปณท ให้บริการในฐานะแบงก์กิ้งเอเย่นต์เพียงการรับเงินฝากและการชำระบิล แม้ว่าตามเกณฑ์ของ ธปท. จะให้ทำบริการอื่นๆ ได้ รวมถึงการเบิกถอนเงินสดด้วย ซึ่ง ปณท และธนาคารพาณิชย์พันธมิตรอยู่ระหว่างศึกษาการขยายบริการไปสู่การเบิกถอนเงินสด ที่ต้องปรับปรุงระบบไอทีให้เชื่อมโยงกันได้ เพราะระบบไอทีของ ปณท กับแต่ละธนาคารแตกต่างกัน โดยส่วนนี้อาจต้องใช้เวลา
"ธนาคารสนใจที่จะให้เราเป็นตัวแทนเบิกถอนเงินสดในระยะต่อไป ซึ่งเรามีระบบที่ต่างกับธนาคารและระบบไอทีของแต่ละธนาคารก็แตกต่างกัน แนวทางการทำงานไม่จำเป็นว่าธนาคารต้องไปทำระบบให้เหมือนกัน เพียงแต่ให้สามารถปรับระบบของแต่ละที่เชื่อมกับ ปณท ก็สามารถให้บริการได้แล้ว" นางสมร กล่าว
นายผยง ศรีวณิช กรรมการผู้จัดการใหญ่ ธนาคารกรุงไทย กล่าวว่า ได้พูดคุยกับ ปณท เพื่อเป็นแบงก์กิ้งเอเย่นต์ให้ธนาคาร เบื้องต้นได้ข้อสรุปแล้ว คาดว่าจะมีการลงนามร่วมกันในเดือน ก.พ.นี้
ก่อนหน้านี้ นายพัชร สมะลาภา กรรมการผู้จัดการ ธนาคารกสิกรไทย กล่าวว่า ผลตอบรับของบริษัท เคแบงก์ เซอร์วิส ผ่าน ปณท ซึ่งเป็นแบงก์กิ้งเอเย่นต์แห่งแรกของธนาคารมากกว่า ที่คาด ผู้ใช้บริการส่วนใหญ่เป็นผู้ค้าออนไลน์ โดยทำปริมาณธุรกรรมที่ ปณท ตั้งแต่เริ่มให้บริการเมื่อวันที่ 28 ส.ค. 2561-17 ม.ค. 2562 ประมาณ 9.4 หมื่นรายกา รเฉลี่ยต่อวัน 900 รายการ และเตรียมเปิดบริการอื่นๆ เพิ่มเติม เช่น  ถอนเงินสด และเปิดบัญชีเร็วๆ นี้